hu de hu hu hu hu hu hu en hu eo hu hu en hbs_lat hu hu en hu hu en en hu hu en hu hu hu hu hu hu hu hu hu hu hu hu en hu hu de de en hu hu hu hu hu hu hu hu hu hu hu hu en
Az Európai Bizottság konzultációt indít az európai közbeszerzési piac modernizálásáról – CCO Magazin
A közbeszerzés az EU GDP-jének mintegy 17 %-át teszi ki. A számos tagállamban jellemző szoros költségvetések és gazdasági nehézségek idején a közbeszerzési politikának a növekedés és munkahelyteremtés érdekében biztosítania kell a közpénzek leghatékonyabb felhasználását.
Ehhez olyan rugalmas és felhasználóbarát eszközökre van szükség, amelyek a lehető legkönnyebbé teszik az európai állami szervek és beszállítóik számára az átlátható és versenyt támogató szerződés-odaítélést. E célkitűzéseket szem előtt tartva az Európai Bizottság ma konzultációt indított. Az érdekeltekkel folytatott nyílt vita középpontjában a közbeszerzési szabályok, eszközök és módszerek modernizálása lesz a célkitűzések jobb megvalósíthatósága érdekében. A zöld könyvvel kapcsolatos válaszadás határideje 2011. április 18.
Michel Barnier, a belső piacért és a szolgáltatásokért felelős biztos kijelentette: „Pontosítanunk kell a közbeszerzési szabályokat annak érdekében, hogy mind az állami szervek, mind az ajánlattevők életét megkönnyítsük Európában. A konzultáció során a kisebb vállalkozások közbeszerzési piacokhoz való hozzáférése, a bürokrácia csökkentése, vagy a határokon átnyúló európai beszerzés ösztönzése a figyelem középpontjában állnak majd. Törekszem annak biztosítására is, hogy a közbeszerzés segíthesse a munkahelyteremtést, az innovációt és a környezetvédelmet.”
A közbeszerzés az EU GDP-jének mintegy 17 %-át teszi ki. Ennek a 17%-nak a lehető legjobb hasznosítása alapvető jelentőséggel bír gazdaságunk újraindításában és a munkahelyteremtésben, főleg a válság időszakában. Az érdekeltek kifejezték igényüket az EU közbeszerzési rendszerének felülvizsgálata iránt, az eljárások egyszerűsítése és az olyan új kihívásokhoz való hozzáigazításuk érdekében, mint például a közpénzek hatékonyabb felhasználásának szükségessége, valamint a szociális és környezetvédelmi szempontok figyelembevétele.
A vállalkozásoknak, különösen a kkv-knak (amelyek a becslések szerint a közbeszerzések eredményeként létrejött szerződések teljes értékének 31–38%-át nyerték el) szükségük van arra, hogy jobban és könnyebben hozzájussanak a közbeszerzési szerződésekhez az egész EU-ban, és így teljes mértékben élvezhessék egy igazán európai beszerzési piac előnyeit. Hasonlóképpen a beszerzőknek is egyszerűbb és rugalmasabb eljárásokra van szükségük ahhoz, hogy hatékonyan hozzájárulhassanak az Európa 2020 stratégia közös célkitűzéseinek megvalósításához: az innováció elősegítéséhez, a környezetvédelemhez, az éghajlatváltozás és a társadalmi kirekesztés elleni küzdelemhez. Az elektronikus közbeszerzés hatékonyabbá teszi az eljárásokat, a vállalkozások számára jobb hozzáférést, a beszerzők számára pedig nagyobb választékot biztosít – a Bizottság elektronikus közbeszerzésről szóló konzultációjának 2011. január 31-e a határideje.
Mi a nyilvános konzultáció célja?
A zöld könyv beazonosít számos, reformra váró kulcsfontosságú területet, és kikéri az érdekeltek véleményét a jogszabályi változtatások lehetőségeiről. A felvetett témák között vannak a következők:
* Szükség van-e a jelenlegi eljárások egyszerűsítésére, különösen a kisméretű helyi és regionális hatóságok esetében? Hogyan hajtható ez végre ésszerűen, az átláthatóság és az ajánlattevők közötti megkülönböztetésmentesség alapvető garanciáinak veszélyeztetése nélkül?
* Hogyan csökkenthetjük a gazdasági szereplőket, főként a kkv-kat érintő bürokráciát? Hogyan könnyíthető meg az európai határokon belüli ajánlattétel?
*  Mely feltételek mellett kellene mentesíteni az állami szervek között létrejött szerződéseket az EU közbeszerzési szabályainak alkalmazása alól?
*  Kell-e módosítani az EU közbeszerzési szabályait annak érdekében, hogy más szakpolitikai célkitűzések, például az innováció elősegítése vagy környezetvédelmi és szociális megfontolások nagyobb mértékben figyelembe vehetők legyenek? Legyenek-e például olyan kötelezettséget előíró európai uniós szabályok, miszerint csak bizonyos környezetvédelmi feltételeket teljesítő termékek vásárolhatók meg, vagy a költségvetés egy részét el kell különíteni innovatív termékek és szolgáltatások számára? Az általános gazdasági érdekű szociális szolgáltatások beszerzésére vonatkozóan szükség van-e testreszabottabb szabályokra a szolgáltatások sajátosságaihoz való jobb illeszkedés érdekében?
* Szükség van-e szigorúbb szabályokra vagy jobb biztosítékokra a részrehajlás, korrupció vagy összeférhetetlenség megelőzése érdekében?
*  Hogyan garantálható a beszerzési piacokon a hatékony verseny? Hogyan kerülhető el például a domináns beszállítók kialakulása, az ajánlattételi összejátszás vagy az ajánlattevők közti piacfelosztás?
*  Hogyan javítható az európai vállalkozások bejutása harmadik országok közbeszerzési piacaira?
A zöld könyv mellett a Bizottság jelenleg átfogó utólagos értékelést végez a jelenlegi európai közbeszerzési szabályok eredményességéről és költséghatékonyságáról.
Az értékelés és a zöld könyvön alapuló konzultáció eredményeinek megtárgyalására a 2011. június 30-ára, Brüsszelbe tervezett, közbeszerzési reformmal foglalkozó magas szintű konferencián kerül sor. Ezt követően a Bizottság megfelelő jogalkotási javaslatokba foglalja az eddigi munka minden eredményét.
Az EU közbeszerzési szabályai olyan szerződés-odaítélési eljárásokat írnak elő, amelyek egy bizonyos összeg feletti közbeszerzési szerződésekre vonatkozóan átláthatóságot, egyenlő hozzáférést és tisztességes versenyt biztosítanak az európai beszerzési piacon. A közbeszerzés jelenlegi európai uniós jogi kerete, a legutóbbi lépés az 1971-ben indult hosszú fejlődésben. Az irányelvek célja elsődlegesen annak biztosítása, hogy a gazdasági szereplők élvezhessék az alapvető szabadságokat (az áruk, a tőke, a szolgáltatások és a személyek szabad mozgását).
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin